የፈረንሣይ ሊዮን ከተማና የአዲስ አበባ አስተዳደር የሦስት ዓመት የትብብር ስምምነት ተፈራረሙ
ከዚህ ቀደም በፈረንሣይዋ ግራንድ ሊዮን ከተማና በአዲስ አበባ ከተማ አስተዳደር ስምምነት ተደርጎበት ሲሠራበት የቆየውን የትብብር ማዕቀፍ የሚተካ የሦስት ዓመት ተጨማሪ ስምምነት ተደረገ፡፡ ስምምነቱ በሁለቱ ከተሞች የንግድ፣ የኢንቨስትመንት፣ የባህልና መሰል ግንኘነቶች ላይ ትብብር ለማድረግ የሚያስችል የሁለትዮሽ ስምምነት ነው፡፡የሊዮን ከተማ ከንቲባን በመወከልና የሊዮን ከተማ ንግድ ልዑካንን በመምራት አዲስ አበባ የተገኙት ሚስተር ማክስ ቪንሰንት ከአዲስ አበባ ከተማ አስተዳደር ሥራ አስኪያጅ አቶ አሰግድ ጌታቸው ጋር ስምምነቱን ባደረጉበት ወቅት እንደገለጹት፣ የሊዮን ከተማ ለአዲስ አዲስ አበባ ከተማ ከዚህ ቀደም ስትሰጥ ከቆየችው ድጋፎች መካከል በተለይ የውኃ ማጣራት፣ የቆሻሻ አወጋገድና የአስተዳደር ጉዳይ ከሚጠቀሱት ውስጥ ቀዳሚው ናቸው፡፡ሚስተር ቪንሰንት ዘንድሮን ጨምሮ ለሦስት ዓመታት የሚቆየው የትብብር ስምምነት በከተማ ትራንስፖርት፣ በአረንጓዴ አካባቢ፣ በብሔራዊ ሙዚየምና በፓርኮች አስተዳደር መስኮች ትብብር እንደሚደረግ ይፋ አድርገዋል፡፡ አቶ አሰግድ በበኩላቸው የአዲስ አበባ አስተዳደር ከሊዮን ከተማ ጋር እ.ኤ.አ. ከ1999 ጀምሮ በከተማ ማስተር ፕላን ዝግጅት፣ በቆሻሻ አወጋገድ ሥርዓት፣ በከተማ ቀላል ባቡር መስመር ዝርጋታ ዕቅድ መስኮች ላይ ትብብር ሲያደርጉ መቆየታቸውን ገልጸዋል፡፡ በቅርቡ በሰንዳፋ አገልግሎት መስጠት የጀመረው ዘመናዊ የቆሻሻ ማስወገጃና መልሶ መጠቀም ሥርዓትም ከዚህ ቀደም በነበረው የሁለቱ ከተሞች የትብብር ማዕቀፍ መሠረት የተገነባ መሆኑን ጠቁመዋል፡፡ በቅርስ አስተዳደርና በደረቅ ቆሻሻ አወጋገድ መስክም በመጪዎቹ ሦስት ዓመታት አብሮ ለመሥራት ትብብር መደረጉን አቶ አሰግድ ጠቁመዋል፡፡ከሊዮን ከተማ ከመጡ ሰባት የንግድ ኩባንያዎች ጋር በአሊያንስ ኢትዮ ፍራንሲስ ማዕከል በተደረገው ውይይት ወቅት የተገኙት የፈረንሣይ የልማት ትብብር ኤጀንሲ፣ የኢትዮጵያ፣ የሱዳን፣ የደቡብ ሱዳን፣ የሶማሊያና የኤርትራ ዳይሬክተር ክርስቲያን ዮካ ለሪፖርተር እንዳስረዱት፣ ኤጀንሲው ለኢትዮጵያ የሰጠው የብድርና የዕርዳታ መጠን 465 ሚሊዮን ዩሮ ደርሷል፡፡ከዚህም መካከል ከሰሃራ በታች ባሉ አገሮች የመጀመሪያ እንደሚሆን የሚጠበቀው የፈጣን አውቶቡስ ተርሚናል ግንባታ አንዱ ነው፡፡ አዲስ ዘመናዊ የቄራ ግንባታ፣ የኢትዮጵያ አየር መንገድ የአቪዬሽን አካዴሚ ማሠልጠኛና የመንገደኞች ተርሚናል ግንባታ ብድር ካገኙ አዳዲስ ፕሮጀክቶች መካከል የሚጠቀሱ መሆናቸውን ክርስቲያን ዮካ ገልጸዋል፡፡ ከዚህም በተጨማሪ ኩባንያዎቹ በተለያዩ መስኮች ምርትና አገልግሎት ለማቅረብና ከአገር ውስጥ አቅራቢ ኩባንያዎች ጋር አብረው ለመሥራት ፍላጎታቸውን አሳይተዋል፡፡ ለኩባንያዎቹ የአገር ውስጥ ወኪል በመሆን የሚሠራው ትንሳዔ ኢንተርናሽናል የተባለው ኩባንያ ሲሆን፣ በአስመጪነትና ላኪነት መስክም በስፋት እየሠራ የሚገኝ ነው፡፡ ኩባንያው ኖቫ አፍሪካ ዴቨሎፕመንትስ ከተባለውና መቀመጫውን በሊዮን ከተማ ካደረገው ተቋም ጋር በመተባበር የሊዮን ከተማ የንግድ ልዑካንን ወደ አዲስ አበባ በማምጣት፣ ከከተማው የንግድ ማኅበረሰብና የአስተዳደር ኃላፊዎች ጋር ሲያገናኝ ይህ ለሁለተኛ ጊዜ ነው፡፡